text: La Comissió L'Heura ha preparat un seguit d'actuacions al voltant del Dia Internacional de la dona.
  NENES QUE NEIXEN VIVES malgrat les desitgen mortes. Que es refan malgrat haver-se casat amb qui les ha violades; obligades a treballar al carrer, on les tracten com a criminals. Noies que combaten el gihadisme amb kalàixnikovs i teràpia, malgrat jugar-s'hi la vida, que se sobreposen a Estat Islàmic, malgrat haver-ne estat esclaves sexuals. Joves que desafien un altre esclavatge, el domèstic, malgrat esdeveneir il·legals; que planten cara al patriarcat amb enginyeria i enginy, malgrat rebre amenaçes constants; mares i àvies erigides com a puntals familiars, malgrat la més absoluta invisibilitat.
  Les seves vivències retraten la que, malauradament, encara pot ser la trajectòria vital d'una dona al Pròxim Orient i part d'Àsia, des que neix fins que mor. Però cada cop són més les que es rebel·len. Algunes ho fan des de la consciència. Moltes pel pur instint de subsistència. Exemples de veu on se les vol callades; heroïnes anònimes desmuntant estereotips de qui les pensa submises. No són víctimes del masclisme, sinó supervivents feministes. Grans dones rescatades, en la majoria de casos, per elles mateixes i obligades per les circumstàncies. Però també per altres dones potents en una xarxa de solidaritat, resistent i discreta. Són, per sobre de tot, Dones Valentes.